लुधियाना। किराए पर ऑटो लेकर लूटपाट और छीना झपटी की वारदातों को अंजाम देने वाले गिरोह के 5 मेंबर्स को थाना बस्ती जोधेवाल की पुलिस ने गिरफ्तार कर लिया। आरोपियों ने शुरुआती पूछताछ के दौरान 30 के करीब वारदातों को अंजाम देने की बात कबूल की है। पुलिस ने आरोपियों से किराए पर लिया गया ऑटो, 10 मोबाइल, दो दातर, दो राड, छूरा और अन्य सामान बरामद किया है।
आरोपियों के खिलाफ थाना बस्ती जोधेवाल में गिरोह बंदी कर वारदातों को अंजाम देने के आरोप में मामला दर्ज किया गया है। आरोपी में गिरोह का सरगना बाबा जीवन सिंह नगर के रहने वाले अमित कुमार, प्रदीप कुमार, सोनू भोला कालोनी, इकबाल नगर के रहने वाले शिवा और विश्वकर्मा नगर के रहने वाले हेमंत कुमार है। पुलिस ने आरोपियों को कोर्ट में पेश कर दो दिन के पुलिस रिमांड पर लिया है।
सब इंस्पेक्टर राजिंदर सिंह ने बताया कि उनकी पुलिस पार्टी राहों रोड पर गश्त कर रही थी तो उन्हें सूचना मिली थी कि उक्त आरोपी बल्लभ फैक्ट्री के साथ खाली प्लॉट में ऑटो में बैठे हैं। आरोपी किसी बड़ी वारदात को अंजाम देने की तैयारी कर रहे थेे। रेड की तो आरोपी पुलिस को देखकर भागने की कोशिश की। पुलिस ने सतर्कता दिखाते हुए आरोपियों को गिरफ्तार कर लिया। आरोपियों ने बताया कि वह कहीं कहीं से ऑटो किराए पर लेते थे और रात काे स्टेशन और बस स्टैंड के आसपास से सवारियों को बिठाकर उनके साथ लूटपाट करते थे। अगर को विरोध करता था तो उससे मारपीट करते थे। इसके अलावा भी आरोपी राहों रोड, चंडीगढ़ रोड और जांलधर बाईपास के आसपास के इलाकों में वारदातों को अंजाम देते थे।
जांच अफसर ने बताया कि आरोपियों के अन्य साथियों को लेकर भी पूछताछ की जा रही है। आरोपियों से उनके अन्य साथियों को लेकर भी पता लगाया जा रहा है। आरोपियों के पुराने रिकार्ड को भी खंगाला जा रहा है। सभी आरोपी नशे के आदी हैं और नशों की पूर्ति के लिए पैसों का इंतजाम करने के लिए ही वारदात को अंजाम देते थे। गिरोह का सरगना अमित ही शिकार ढूंढ कर उसके साथ सीट पर बैठ जाता था और फिर मौका देखते ही नकदी और कीमती सामान छीन लेते थे। सवारी को रास्ते में ही छोड़ चले जाते थे। रिमांड के दौरान आरोपियों से अन्य वारदातों को लेकर पता लगाया जा रहा है और आरोपियों से सामान बरामदगी को लेकर भी पूछताछ की जाएगी। जांच अफसर ने बताया कि इस मामले में किराए पर ऑटो देने वाले लोगों से भी पूछताछ की जा रही है।
थाना बस्ती जोधेवाल की पुलिस की गिरफ्त में गिरोह बंदी कर वारदातों को अंजाम देने के आरोप में पकड़े गए युवक। फोटो: भास्कर
hin_Deva hin_Deva hin_Deva hin_Deva hin_Deva